Al meer mense leef langer met MIVArgieffoto. In Suid-Afrika het die persentasie mense met MIV tot 13,1% gestyg. Dít volgens syfers wat deur Risenga Maluleke, statistikus-generaal, bekendgemaak is. Volgens hom word beraam dat 7,52 miljoen mense in 2018 dié virus het. “Daar is steeds nuwe infeksiegevalle, sekerlik – maar die feit bly dat mense langer leef danksy antiretrovirale middels. MIV neem geleidelik toe onder mense tussen 15 en 49 jaar, en af in die ouderdomsgroep 15 tot 24.” Vigsverwante sterftes het van 276 921 in 2007 tot 115 167 in 2018 afgeneem. Volgens Maluleke is ŉ vyfde van vroue in die ouderdomsgroep 15 tot 49 jaar oud MIV-positief. Die meerderheid is dus in hul reproduktiewe fase. Maluleke het vroeër bekendgemaak dat Suid-Afrika se bevolking nou tot 57,7 miljoen gestyg het. Volgens hom is sowat 29,5 miljoen van Suid-Afrika se inwoners vroue.